V súvislosti s demokratickými zmenami po novembri 1989 došlo aj k zmene vysielacej štruktúry a názvu Česko-slovenskej televízie (ČST). Už 18. 4. 1990 prijala vláda Slovenskej republiky Uznesenie č. 178/1990, ktorým zmenila dovtedajší názov "Česko-slovenská televízia v Slovenskej republike" a oficiálne ustanovila názov na Slovenská televízia (ST), stále však ako súčasť Česko-slovenskej televízie. Dňa 3. septembra.1990 bol 1. program ČST premenovaný na F1 (Federálny okruh 1). 2. program ČST, ktorý bol koncipovaný ako národný program, bol premenovaný na ČTV (Česká televize) v Česku a na S1 (S"lovenský okruh jedna") na Slovensku. Dňa 1. 7. 1991 vznikla Slovenská televízia (STV), ktorá vznikla na základe zákona Slovenskej národnej rady č. 254 Zb. o Slovenskej televízií zo dňa 24. 5. 1991, ktorá nahradila S1 na jej frekvencii. Dňa 1. 1. 1992 vznikla aj Česká televízia (ČT), na základe zákona o Českej televízii (zákon č. 483/1991 Sb.).